Meddelelse i henhold til EF-traktatens artikel 95, stk. 4, om nationale bestemmelser, der fraviger en harmoniseringsforanstaltning vedtaget af Fællesskabet

(Nr. 2001-NOTIF95.4-FI-1)

(2002/C 23/04)

(EØS-relevant tekst)

1. Republikken Finland gav den 7. december 2001 i henhold til artikel 95, stk. 4, i traktaten om oprettelse af Det Europæiske Fællesskab Kommissionen meddelelse om, at den finder det nødvendigt at opretholde nationale bestemmelser, der fraviger bestemmelserne i Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning(1), senest ændret ved Europa-Parlamentets og Rådets direktiv 98/97/EF(2) af 22. december 1998 vedrørende markedsføring i Østrig, Finland og Sverige af gødning, der indeholder cadmium.

2. Det er fastsat i artikel 95, stk. 4, at en medlemsstat, hvis den, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, skal give Kommissionen meddelelse om disse bestemmelser og om grundene til deres opretholdelse.

3. Kommissionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. I henhold til Republikken Finlands nationale lovgivning må landbrugs- og havegødning ikke indeholde mere end 50 mg cadmium pr. kilogram phosphor. Det fremgår af afsnit 3 i landbrugs- og skovbrugsministeriets beslutning (45/1994) af 21. januar 1994.

5. Ved akten af 1994 vedrørende Republikken Finlands tiltrædelse havde Finland allerede fået tilladelse til midlertidigt at opretholde ovennævnte nationale bestemmelser. I henhold til tiltrædelsesaktens artikel 84 og bilag X, punkt 2, finder artikel 7 i direktiv 76/116/EØF, for så vidt angår gødnings indhold af cadmium, ikke anvendelse på Republikken Finland inden den 1. januar 1999.

6. Direktiv 76/116/EØF blev senere ændret ved direktiv 98/97/EF vedrørende markedsføring i Østrig, Finland og Sverige af gødning, der indeholder cadmium. Det blev dermed muligt for Republikken Finland på sit område at forbyde markedsføring af gødning, der indeholder cadmium i koncentrationer, der overskrider de koncentrationer, der var fastsat i den nationale lovgivning på tiltrædelsesdatoen. Denne undtagelse gælder for tidsrummet fra den 1. januar 1999 til den 31. december 2001.

7. Den 14. september 2001 vedtog Kommissionen et forslag til Europa-Parlamentets og Rådets forordning om gødninger(3), der bl.a. indeholder en bestemmelse om en forlængelse af ovennævnte undtagelse. I henhold til artikel 33 i dette forslag kan Finland indtil den 31. december 2004 på sit område forbyde markedsføring af EF-gødning, der indeholder cadmium i koncentrationer, der overskrider de koncentrationer, der var fastsat nationalt på tiltrædelsesdatoen. Ifølge samme artikels stk. 2 revurderer Kommissionen i samråd med medlemsstaterne og andre berørte parter senest den 30. juni 2002 behovet for at indføre bestemmelser på fællesskabsplan om cadmiumindholdet i gødning.

8. Finland begrunder sin anmodning ved at henvise til sundheden og miljøet. Til støtte for anmodningen henviser Finland til konklusionen i risikovurderingsrapporten "Cadmium in fertilizers, risks to human health and the environment" fra ministeriet for landbrug og skovbrug, publikation 4/2000. Denne rapport har været offentligt tilgængelig i en udgave fra oktober 2000 siden september 2001 på Kommissionens websted på følgende adresse:

http://europa.eu.int/comm/enterprise/chemicals/fertilizers/riskassest/reports.htm

9. Ifølge de samlede konklusioner af ovennævnte risikovurdering fastholder Finland, at de nuværende cadmiumkoncentrationer i den finske landbrugsjord udgør en fare for jordorganismer, og at udvaskning af cadmium fra landbrugsjorden udgør en fare for vandmiljøet. Finland fastholder, at risikovurderingen også konkluderer, at der består en risiko for negative sundhedsvirkninger af den nuværende samlede eksponering for cadmium i den finske befolkning. Den gennemsnitlige indtagelse af cadmium gennem fødevarerne alene udgør ganske vist ikke nogen risiko i Finland, men visse dele af befolkningen er særligt udsatte, fordi de indtager store mængder gennem fødevarerne, er mere modtagelige og/eller ryger.

10. På denne baggrund finder Republikken Finland det nødvendigt at opretholde ovennævnte nationale bestemmelser også efter den 31. december 2001, og mindst indtil Fællesskabet har truffet passende foranstaltninger vedrørende anvendelsen af cadmium i gødning.

11. Eventuelle bemærkninger til Finlands meddelelse, der er Kommissionen i hænde mere end 15 dage efter offentliggørelsen af denne meddelelse, kan ikke tages i betragtning.

12. Yderligere oplysninger om Republikken Finlands anmodning fås ved henvendelse til: Jaana Husu-Kallio Maa- ja metsätalousministeriö Elintarvike- ja terveysosasto Hallituskatu 3A Helsingfors PL 30 FIN - 00023 Government Tlf. (358-9) 16 01 Fax (358-9) 160 42 02 E-post: jaana.husu-kallio@mmm.fi.

Kontaktpunkt hos Kommissionen: Philippe Brunerie Europa-Kommissionen Generaldirektoratet for Erhvervspolitik

Kontor E-3 Kemisk industri

AN88 4/40

B - 1049 Bruxelles/Brussel Tlf. (32-2) 295 21 99 Fax (32-2) 295 02 81 E-post: philippe.brunerie@cec.eu.int.

(1) EFT L 262 af 27.9.1976, s. 201.

(2) EFT L 18 af 23.1.1999, s. 60.

(3) KOM(2001) 508 endelig.